**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՈՏԱՅՔԻ ՄԱՐԶԻ ԱԲՈՎՅԱՆ ՀԱՄԱՅՆՔԻ ԶԻՆԱՆՇԱՆԸ ՀԱՍՏԱՏԵԼՈՒ ՄԱՍԻՆ» ԱԲՈՎՅԱՆ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

Աբովյան համայնքի ավագանու քննարկմանը ներկայացվող նախագիծը մշակվել է «Տեղական ինքնակառավարման մասին» օրենքի 18-րդ հոդվածի 1-ին մասի 27-րդ կետի համաձայն։   
Աբովյան համայնքը սկզբնավորումից ի վեր չի ունեցել զինանշան և անհրաժեշտություն է առաջացել հաստատել Աբովյան համայնքի զինանշանը, որի պատկերավորման համար կատարվել են զգալի աշխատանքներ։ Տարբեր քննարկումների արդյունքում ստեղծված զինանշանը պատկերված է սույն որոշման նախագծին կից N 1 հավելվածում։ Նախագծի N 2 հավելվածում ներկայացված է զինանշանի ընդհանուր նկարագրությունը, ըստ որի Հայաստանի Հանրապետության Կոտայքի մարզի Աբովյան համայնքի զինանշանն ունի հետևյալ նկարագիրը. զինանշանի պատկերն ամփոփված է վահանի ձև ունեցող ուրվապատկերի մեջ։ Ընդհանուր սպիտակ ֆոնի վերևի մասում ուղղանկյունաձև հատվածում շագանակագույն ֆոնի վրա հայերեն մեծատառերով գրված է «ԱԲՈՎՅԱՆ», գրվածի երկու կողմերում արևի նշան է։ Դրա ներքևում պատկերված է Հատիս լեռը՝ հայկական եռագույնի ֆոնին։ Զինանշանի կենտրոնում պատկերված է Աբովյան քաղաքի տարածքում հայտնաբերված մ.թ.ա. VIII դարի սեպագիր արձանագրությունը, որի վրա պատկերված է կավե սափորը՝ որպես կյանքի և արարման խորհրդանիշ։ Սափորի մեջտեղում պատկերված է հավերժության նշանը։ Սափորի աջ և ձախ կանթերը խոյի և աղավնու գլխի պատկերով են, որոնք խորհրդանշում են վճռականություն, առաջնորդություն, հեղինակություն, խաղաղություն և հավատարմություն։ Սափորի միջից վեր է խոյանում Աբովյանի «Սուրբ Հովհաննես» եկեղեցու գմբեթի պատկերը՝ որպես հայ հոգևոր դարավոր մշակույթի մարմնավորում և հայապահպանման խորհրդանիշ։   
  
«Հայաստանի Հանրապետության Կոտայքի մարզի Աբովյան համայնքի զինանշանը հաստատելու մասին» Աբովյան համայնքի ավագանու որոշման նախագծի ընդունման առնչությամբ այլ իրավական ակտերի ընդունման անհրաժեշտություն չի առաջանում, ինչպես նաև Աբովյան համայնքի բյուջեի եկամուտներում և ծախսերում փոփոխություներ չեն առաջանում:   
  
  
 **ՀԱՄԱՅՆՔԻ ՂԵԿԱՎԱՐ ՎԱՀԱԳՆ ԳԵՎՈՐԳՅԱՆ**